ועדת העבודה, הרווחה והבריאות, כנסת 18, פרוטוקול מספר 690, 2012-05-02 09:30

חיים כץ: שלום לכולם, אני מתכבד לפתוח את הדיון.

חיים כץ: הנושא – צו למניעת העישון במקומות ציבוריים והחשיפה לעישון – שינוי התוספת לחוק.

חיים כץ: לפני שאתן למנכ"ל משרד הבריאות לומר את דברו אני אומר שאנחנו לקראת פיזורה של הכנסת.

חיים כץ: הצו הזה הונח לפני שידענו על כך.

חיים כץ: יחד עם זה, במחשבה שניה – אני נמצא בקואליציה.

חיים כץ: הממשלה עשתה כל כך הרבה, כל כך הרבה טוב, לדעתי, בקדנציה הזו.

חיים כץ: הדבר הכי טוב שהיא רוצה לעשות זה להעלות את תוחלת החיים והיא אומר- כל כך טוב לחיות פה, ואנשים נהנים לחיות פה, נעלה את תוחלת החיים ונמנע פגיעה מעישון פסיבי ונצמצם את אזורי העישון.

חיים כץ: וטוב שכך.

חיים כץ: אדוני, מנכ"ל משרד הבריאות, אם נעלה את תוחלת החיים יש לכך גם מגרעות, במירכאות.

חיים כץ: זה גורם לבעיות- המצב האקטוארי, קרנות הפנסיה, אבל יחד עם זאת אנחנו רוצים להעלות את תוחלת החיים ועם הבעיות נסתדר.

רוני גמזו: תודה, כבוד היושב ראש.

רוני גמזו: הוועדה הזו לקחה על עצמה את נושא צמצום העישון במדינת ישראל כנושא מאד קריטי בדיונים שלה.

רוני גמזו: כל שנה מגיע דוח שר הבריאות על העישון לדיוני הבעיה.

רוני גמזו: צומת מאד חשובה בתהליכים הללו היה לפני שנתיים כישבנו כאן והוועדה, יחד עם הוועדה לביקורת המדינה, נתנה על הראש למשרד על כך שהוא לא קידם את הוועדה הציבורית שעסקה במניעת העישון ונזקיו.

רוני גמזו: ואכן, לפני שנתיים, על פי בקשת הוועדה, המשרד הקים את הוועדה מחדש ותוך זמן קצר הביא מסקנות ויצר 3-4 תהליכי הסדרה מסיביים.

רוני גמזו: אחד, בנושא של החוק שמגביל עוד יותר את הפרסום והשיווק של מוצרי טבק, חוק שיגיע לוועדת השרים תוך שבועיים, אני מניח - -

חיים כץ: באיזה ארץ אתה חי?

חיים כץ: אני עובד במתכונת שהכנסת מסיימת את עבודתה ביום שלישי או רביעי בשבוע הבא.

חיים כץ: מתפזרת.

חיים כץ: אני אומר – במתכונת שהכנסת מתפזרת ביום שלישי בשבוע הבא, יום שלישי-רביעי.

חיים כץ: אם תבוא היום בערב תראה את הוועדה עובדת במקביל לישיבת המליאה כדי להספיק לסיים כמה דברים.

רוני גמזו: נושאי הסדרה נוספים נמצאים גם בוועדה הזו וגם בוועדת הכספים.

רוני גמזו: בוועדה הזו, לאור המלצות הוועדה שעסקה במניעת עישון ונזקיו אנחנו מביאים את הצו שהוא בסמכות שר הבריאות, הצו שנותן אפשרות לשר הבריאות להרחיב את המקומות שבהם יש איסור על עישון – במקומות ציבוריים רבים מאד היום, במדינת ישראל, העישון הפסיבי הוא בעיה קשה מאד.

רוני גמזו: אתה בוחר לסעוד במסעדה, ואתה מחליט לסעוד, בחלק החיצוני של המסעדה – כל החלק החיצוני של המסעדה לעתים הוא חלק מותר לעישון, ושם העישון הפסיבי לדוגמה הוא מאד מאד בעייתי.

רוני גמזו: אתה מחכה לתור באוטובוס, מחכה ברציף הרכבת, מקומות ציבוריים לכל דבר ועניין, אתה חוטף עישון מכל מקום.

רוני גמזו: וזה הצו שאנחנו מביאים כאן לאישור הוועדה לאחר חתימת שר הבריאות, ראש הממשלה.

רוני גמזו: אנחנו מקווים גם שהצו יאושר.

חיים כץ: אוקיי.

חיים כץ: המתכונת תהיה כזו – יש פה בטח איזה סעיפים שיש להם מתנגדים.

חיים כץ: יש פה סעיפים שכולם מסכימים להם, כמו כל דבר.

חיים כץ: אנחנו מתחילים להקריא.

חיים כץ: כל מה שכולם מסכימים – מצביעים.

חיים כץ: על מה שמתנגדים – נעזוב בצד.

אלעד שפר: אפשר להעיר הערות כלליות?

חיים כץ: עוד לא התחלנו כלום.

חיים כץ: אין הערות כלליות.

חיים כץ: כל דבר לגופו של עניין.

חיים כץ: נעבור על כל סעיף.

חיים כץ: מה שכולם מסכימים – בסדר.

חיים כץ: מה שלא – שמים בצד.

חיים כץ: מישהו יגיד שהוא מתנגד, אז עוזבים את זה.

חיים כץ: נראה את רוח הדברים.

חיים כץ: בבקשה.

נועה בן שבת: אני קוראת: "צו למניעת העישון במקומות ציבוריים והחשיפה לעישון (שינוי התוספת לחוק), התשע"ב-2012.

נועה בן שבת: בתוקף סמכותי לפי סעיף 1(ג) לחוק למניעת העישון במקומות ציבוריים והחשיפה לעישון, התשמ"ג-1983, ובאישור ועדת העבודה, הרווחה והבריאות של הכנסת אני מצווה לאמור: שינוי התוספת בתוספת לחוק – (1) בפרט 1, אחרי "לתיאטרון" יבוא "להופעות"; "

חיים כץ: יש למישהו הערות?

אלעד שפר: כן.

חיים כץ: בסדר.

חיים כץ: לא דנים.

חיים כץ: הלאה.

נועה בן שבת: "(2) בפרט 2, בסופו יבוא "לרבות באזור הכניסה או היציאה לבנין, בטווח של 10 מטר מהדלת".

חיים כץ: זה נוגע ל-1.

נועה בן שבת: לא, לא.

נועה בן שבת: פרט 1 נוגע להופעות, לאולמות שמשמשים גם להופעות.

נועה בן שבת: בפרט 2 אנחנו מדברים על בתי חולים ומרפאות.

נועה בן שבת: שם מבקשים לאסור את העישון גם בטווח של 10 מ' מהדלת.

נועה בן שבת: להרחיק את המעשנים בעצם, מחוץ ל - -

חיים כץ: יש למישהו הערות?

אלעד שפר: כן.

חיים כץ: בסדר.

חיים כץ: כשיש לך יותר מדי הערות, לא תקבל הרבה.

חיים כץ: תחשוב מה חשוב לך באמת.

חיים כץ: תלמד ממני איך מנהלים משא ומתן.

חיים כץ: תבוא עם הרבה, לא תקבל כלום.

חיים כץ: תבוא עם משהו 1 או 2 שחשוב – אופרה אחרת.

נועה בן שבת: בפרט (3) – כאן, אדוני, רציתי לבקש להכניס גם תיקון לפרט (4).

נועה בן שבת: פשוט, מבחינת הנוסח יש שם התייחסות למה שמכונה היום "אזור עישון", ורציתי להציע שבמקום "...

נועה בן שבת: חוץ מהמקומות שהוקצו בידי הנהלת המקום שבהם יהיה העישון מותר, עם הכיתוב, יבוא: "...

נועה בן שבת: למעט חדר נפרד לחלוטין שהוקצה לעישון בידי הנהלת המקום, אם הוקצה, ובלבד שיש בו".

נועה בן שבת: זה פשוט עניין של ניסוח, שיהיה תיאום בין הפרטים השונים.

חיים כץ: איפה זה נכנס?

נועה בן שבת: בפרט (4).

נועה בן שבת: הוא מתייחס לאולם קריאה וחדר קריאה - - -

חיים כץ: אבל עוד לא הגענו, אנחנו בפרט (3).

נועה בן שבת: נכון.

נועה בן שבת: אולי אחרי זה נחזור לזה.

נועה בן שבת: "(3) במקום פרט 7 יבוא: "7.

נועה בן שבת: אוטובוס וזוטובוס; בפרט זה, "אוטובוס" ו "זוטובוס" – כהגדרתם בתקנות התעבורה, התשכ"א-1961 (להלן – תקנות התעבורה)";

חיים כץ: למישהו יש הערות?

חיים כץ: אין.

חיים כץ: אנחנו מצביעים על תקנה מספר 3.

חיים כץ: מי בעד, ירים את ידו?

חיים כץ: תודה, אושר.

נועה בן שבת: "(4) במקום פרט 8 יבוא: "8.

נועה בן שבת: מונית בעת שיש בה נוסעים; בפרט זה, "מונית" – כמשמעותה בתקנות התעבורה;".

חיים כץ: יש למישהו התנגדות?

חיים כץ: יש לך התנגדות.

אלעד שפר: כן.

אלעד שפר: בסעיף של האוטובוס - -

חיים כץ: זה עבר כבר.

אלעד שפר: לגבי מונית – עדיין יש פה את הניסוח של "בעת שיש בה נוסעים".

אלעד שפר: אני סבור שיש לבטל את זה.

חיים כץ: אנחנו לא מקבלים את מה שאתה מבקש.

אלעד שפר: איך זה הגיוני ש - - -

חיים כץ: אני בעל מונית, יושב בשבת בהפסקה ומעשן לי סיגריות באוטו שלי.

נועם פלד: האוטו שלך יישאר מזוהם למשך - - -

חיים כץ: מאה אחוז, אוקיי, אין מושלם.

חיים כץ: אם אתם רוצים מושלם – לא תקבלו.

חיים כץ: אני לא מעשן, לא עישנתי ואני לא נחשד כמעשן.

חיים כץ: יחד עם זה, יש עוד אנשים בסביבה.

חיים כץ: תפסת מרובה – לא תפסת.

חיים כץ: אנחנו מצביעים על סעיף (4).

חיים כץ: מי בעד?

חיים כץ: תודה רבה, סעיף (4) אושר.

נועה בן שבת: (5) במקום פרט 9, שהיו בו כל מיני הגבלות על הרכבת, יבוא: "9.

נועה בן שבת: רכבת";

חיים כץ: מי בעד?

חיים כץ: תודה, סעיף (5) אושר.

נועה בן שבת: "(6) אחרי פרט 9 יבוא: "9א.

נועה בן שבת: תחנת אוטובוס מקורה, לרבות בסככה וכיוצא בזה, ותחנה מרכזית כהגדרתה בפוקדת התעבורה (נוסח חדש), למעט חדר נפרד לחלוטין שהוקצה לעישון בידי הנהלת המקום, אם הוקצה, ובלבד שיש בו סידורי אוורור תקינים והעישון בו אינו גורם למטרד בחלקים אחרים של המקום; 9ב.

נועה בן שבת: תחנת רכבת, לרבות רציף, למעט אזור שהוקצה לעישון בקצה הרציף וחדר נפרד לחלוטין שהוקצה לעישון בידי הנהלת המקום, אם הוקצה, ובלבד שיש בו סידורי אוורור תקינים והעישון בו אינו גורם למטרד בחלקים אחרים של המקום; 9ג.

נועה בן שבת: רכב המשמש להוראת נהיגה, כמשמעותו בתקנות התעבורה, בעת שיש בו תלמיד נהיגה".

חיים כץ: יש למישהו הערות?

דורון רטר: יש לי, ברשותך, הערה קטנה.

דורון רטר: אני מהמרכז לחיים עצמאיים.

דורון רטר: אני מבקש אם אפשר לכלול כאן גם רכבת עירונית דוגמת הרכבת הקלה בירושלים.

חיים כץ: ואנחנו מקבלים את מה שאתה אומר.

חיים כץ: תוסיפי גם את הרכבת הקלה.

רוני גמזו: היא ב-9(א).

רוני גמזו: יותר מתאים ל- 9(א).

חיים כץ: בסדר.

חיים כץ: אנחנו נגדיר את זה בהגדרות.

חיים כץ: מי בעד?

חיים כץ: תודה, 9 על סעיפיו אושר.

נועה בן שבת: רק רציתי לשאול: יש כאן התייחסות לתחנת אוטובוס מקורה, לכל מיני תחנות, אבל אין התייחסות לבתי נתיבות, למרות שאני יודעת שהעישון, בפועל, אסור שם.

חיים כץ: אנחנו לא הולכים לתקן עכשיו את כל העולם.

נועם פלד: אפשר לשנות את הניסוח ל "תחבורה ציבורית" באופן כללי, ולאו דווקא לסוג מסוים.

חיים כץ: לא.

חיים כץ: תשמע לי.

חיים כץ: אם יהיה ניסוח רחב, לא תקבל את מה שאתה רוצה.

חיים כץ: לא תקבל.

חיים כץ: יהיו לך הרבה דיונים בבית המשפט, אבל תוצאה לא תהיה.

נועה בן שבת: צריך לזכור שככל שאתה יותר ספציפי אתה גם משיג יותר, כי יש לך הוראות שמאפשרות למנוע כניסה לרכב, וכל מיני הוראות ספציפיות.

נועה בן שבת: אני ממשיכה: "(7) בפרט 11, בסופו יבוא: "הוראות פרט זה יחולו...." – אני מציעה להוסיף פה את המילה "גם" – "..

נועה בן שבת: על אזור הנמצא מחוץ למבנה בית האוכל ומשמש אותו (להלן- אזור), למעט חלק של האזור שהוקצה לעישון בידי הנהלת בית האוכל, אם הוקצה, ובלבד שאותו לק של האזור אינו מקורה בדרך כלשהי, לרבות בסככה וכיוצא בזה, וקיים לגביו אחד מאלה: שטחו אינו עולה על 15 מר; או שטחו רציף ואינו עולה על רבע של שטח הישיבה מחוץ למבנה ושאר האזור שמור ללא מעשנים וסומן בבירור שהעישון בו אסור";

חיים כץ: יש למישהו הערות?

חיים כץ: כן.

חיים כץ: אם כן – לא נצביע.

חיים כץ: נמשיך בקריאה.

נועה בן שבת: "(8) בפרט 12, בסופו יבוא "לרבות בריכת שחייה";

חיים כץ: יש הערות?

חיים כץ: אין.

חיים כץ: מי בעד?

חיים כץ: תודה, הסעיף אושר.

נועה בן שבת: "(9) אחרי פרט 12: "12א.

נועה בן שבת: בריכת שחייה שאינה במבנה, לרבות החצר שלה";

חיים כץ: יש הערות?

חיים כץ: אין.

חיים כץ: מי בעד?

חיים כץ: תודה, סעיף 9 אושר.

נועה בן שבת: "(10) בפרט 14, אחרי "להקלה" יבוא "לרבות חדר מדרגות ומעבר"; פה, אני חושבת שאולי כדאי להבהיר שבאותם מקומות שאנחנו מדברים עליהם, באותו פרט.

קריאה: הוא גם כללי.

קריאה: זה "במקום אחר המשמש לקהל".

נועה בן שבת: בגל זה אתה אוסר את כל המעברים - - -

חיים כץ: "בפרט 14".

חיים כץ: מה זה פרט 14? בגן אירועים?

נועה בן שבת: לא, לא.

נועה בן שבת: פרט 14- "חדר או אולם הפתוחים לציבור בבנק, בבית דואר או בסוכנות דואר או במקום אחר המשמש לקהל, או חדר, אולם או מסדרון המשמש להמתנה למעט חדר נפרד לחלוטין שהוקצה לעישון על ידי הנהלת המקום.

נועה בן שבת: .." - - -

אירית מנטש: אני מה "אגודה למלחמה בסרטן".

אירית מנטש: רצינו לשאול אם יש אפשרות להוסיף – גם פנינו בכתב בנושא, שחדרי מדרגות באזורים המשותפים בבתים פרטיים שאנשים גרים בהם יחד, שרבים מנצלים אותם והופכים אותם לחדר עישון פרטי - - בית משותף, מבנה מגורים שגרים בו שכנים תחת אותה קורת גג.

חיים כץ: אין לנו עניין בעניין.

חיים כץ: אנחנו לא רואים שאנשים עושים את זה.

חיים כץ: אדם לא יוצא מביתו לעשן בחדר המדרגות.

אירית מנטש: אנחנו מקבלים המון פניות בנושא הזה של אנשים שעומדים חסרי אונים.

חיים כץ: ויחד עם זה אנחנו לא מקבלים.

חיים כץ: אנחנו לא רוצים לסיים הכל ביום אחד.

חיים כץ: משאירים משהו שיהיה.

חיים כץ: מי בעד סעיף 10?

חיים כץ: תודה, הסעיף אושר.

נועה בן שבת: סעיף 11.

נועה בן שבת: "(11) במקום פרט 15 יבוא: "15.

נועה בן שבת: מקום עבודה, למעט חדר נפרד לחלוטין שהוקצה לעישון בידי הנהלת המקום, לאחר התייעצות עם העובדים, אם הוקצה, ובלבד שיש בו סידורי אוורור תקינים והעישון בו אינו גורם למטרד בחלקים אחרים של הבניין ואין עובדים בו או נמצאים בו אנשים שהם או חלק מהם אינם מעשנים; לעניין חוק זה, "מקום עבודה" – כל מקום בבניין שעובדים בו אנשים ושאינו משמש למגורים ולרבות מקום כאמור שמי שמבצע בו עבודה הוא במסגרת שירות בכוחות הביטחון המנויים בפסקאות (1) עד (5) שבסעיף 11".

חיים כץ: יש הערות?

אירית מנטש: רצינו להוסיף שבנושא הזה ישנם חדרי עישון במקומות עבודה שיש בהם מיזוג אוויר מרכזי וכתוצא מכך יש יניקה של האוויר וזה עובר לחללים אחרים שבהם אסור לעשן ובעצם זה פוגע באנשים שאפילו לא נכנסים לחדר העישון.

אירית מנטש: זה פשוט עובר.

אירית מנטש: אז אם יש אפשרות לבטל חדרי עישון במקומות שיש מיזוג אוויר מרכזי.

נועה בן שבת: אבל יש פה הוראה שצריכים להיות סדרי אוורור תקינים.

רוני גמזו: מה שנאמר על ידי היועצת המשפטית של הוועדה זה שאם יש מצב כזה זו עבירה על החוק, כי סידורי האוורור לא מתאימים.

נועם פלד: אפשר לפחות להדגיש את זה, שיהיו סדרי אוורור נפרדים?

נועם פלד: תקינים ונפרדים?

רוני גמזו: המילה "תקינים או מתאימים" היא מספיק טובה.

רוני גמזו: המילה "נפרדים" יכולה דווקא לא להביא אותנו למקום טוב.

רוני גמזו: אני רוצה שהם יהיו תקינים.

נועם פלד: תקינים ונפרדים.

חיים כץ: מה שאומר נועם פלד – שבכל חדר עישון כזה יהיה מזגן חיצוני נפרד.

חיים כץ: שהוא לא יהיה שייך למערכת.

חיים כץ: זו הערה לעתיד.

חיים כץ: נצביע על סעיף 11.

חיים כץ: מי בעד?

חיים כץ: תודה, הסעיף אושר.

נועה בן שבת: "12.

נועה בן שבת: אחרי פרט 15 יבוא: "15א.

נועה בן שבת: כל מקום במשרד ממשלתי".

חיים כץ: יש התנגדויות?

חיים כץ: לא.

חיים כץ: מי בעד?

חיים כץ: תודה, אושר.

נועם פלד: אגב, ברגעים אלה אתם לא עומדים בדרישות החוק.

חיים כץ: בסדר.

חיים כץ: זה הדבר היחידי שהכנסת לא עומדת בו בדרישות החוק?

נועה בן שבת: בדרישות החוק הקיים, או בדרישות החוק העתידיות?

נועם פלד: יש פה חדר עישון והוא פתוח כל הזמן.

חיים כץ: סעיף 12 אושר.

קריאות: - - - -

נועה בן שבת: זה בעצם אומר שכל שטח המשרד הממשלתי, החצרים שלו, הכל - -

חיים כץ: אנחנו מבינים.

חיים כץ: מי שרוצה, במסגרת המטלות שנותנים לשרים, זה החלק הקטן.

חיים כץ: השר צריך לקחת את כל הרכוש שלו ולתת בנאמנות עיוורת.

חיים כץ: הוא רוצה להיות שר?

חיים כץ: שיידע שהוא נגמל מעישון.

נועה בן שבת: זה אומר שאין חדרי עישון במקומות עבודה.

נועה בן שבת: עובדי מדינה שאין להם - -

חיים כץ: צאו החוצה.

נועה בן שבת: אבל זה מחוץ למשרד.

נועה בן שבת: זה לא לחצר הפנימית.

חיים כץ: לא, לחצר החיצונית, לטבע.

חיים כץ: הם עובדים על כך קשה, אנחנו רוצים להגדיל להם את הפסקות.

חיים כץ: תודה רבה, 12 אושר.

נועה בן שבת: "(13) בפרט 17 בסופו יבוא: "הוראות פרט זה יחולו על אזור הנמצא מחוץ למבנה אולם השמחות.

נועה בן שבת: .." אני רוצה להוסיף את המילים : "...ומשמש בו" – "...(להלן – אזור), למעט חלק של האזור שהוקצה לעישון בידי הנהלת המקום, אם הוקצה, ובלבד שאותו חלק של האזור שהוקצה לעישון אינו מקורה בדרך כלשהי, לרבות בסככה וכיוצא בזה, ובלבד ששטחו רציף ואינו עולה על רבע ממקומות הישיבה באזור, ושאר האזור שמור ללא מעשנים וסומן בבירור שהעישון בו אסור"; רציתי להעיר על דרישת הסימון.

נועה בן שבת: דרישת הסימון מופיעה פה, היא הופיעה גם בחלק שקראנו ועדיין לא הוצבע.

נועה בן שבת: זו דרישה חדשה.

נועה בן שבת: הסימון הזה לא מופיע כרגע בחוק, סימון של אזורים לא מעשנים.

נועה בן שבת: השאלה – אנחנו מכניסים פה דרישה חדשה של סימון.

נועה בן שבת: רציתי לבקש ממשרד הבריאות להתייחס, אולי, לדרישה הזו של סימון של אותם חלקים בחצר, אותם חלקים בשטח אולם השמחות או גן האירועים שצריך לסמן אותם.

רוני גמזו: המחויבות היא בכך שברגע שיש לך אזור פתוח אתה המבנה לא מגודר.

רוני גמזו: אין גידור גיאוגרפי, ולכן אתה צריך, כתוצאה מכך, לתת אינדיקציה ברורה.

רוני גמזו: לכן החובה.

פיני קבלו: אני סמנכ"ל בשלטון המקומי.

פיני קבלו: אנחנו באמת מברכים על החוק, כשלטון מקומי.

פיני קבלו: ישבנו בוועדת הסמים ושם הוצגו גם שהנושא של הנרגילה הוא לא פחות מזיק והוא גם יוצר במקומות ציבוריים – וזה גם מכניס את הנוער לאווירה - היינו מבקשים להוסיף לא רק סיגריות אלא גם נרגילות.

חיים כץ: אתה צודק, אבל זה לא נוגע לעניין הזה.

חיים גבע הספיל: החוק מתייחס למוצרי טבק כהגדרתם בחוק להגבלת הפרסומת והשיוק, וההגדרה של מוצרי טבק בחוק כוללת גם נרגילה.

חיים גבע הספיל: הנרגילה נמצאת.

שי ברמן: אני מנכ"ל אגוד המסעדות.

שי ברמן: לגבי הסימון שדיברת עליו אני רוצה להציע שהסימון יהיה במאפרות, סימון בחוץ.

רוני גמזו: בשום פנים ואופן.

שי ברמן: איך אתה יכול לסמן שטח שהוא חיצוני?

רוני גמזו: איך אתה תסמן?

רוני גמזו: – תשים שלט, כמו שאתה יודע לשים שלטים.

שי ברמן: איך אתה יכול לשים שלט בחוץ?

רוני גמזו: פשוט מאד, תקבע אותו באדמה.

שי ברמן: והעיריה מסכימה?

שי ברמן: איך אתה יודע שהעיריה לא תיתן לי דוח, אחרי זה?

שי ברמן: אסור לי לשים שלט בחוץ.

נועה בן שבת: לא בחוץ, בתוך ה- -.

נועה בן שבת: הוא מדבר על האזור שנמצא - - -

שי ברמן: בתוך המסעדה אין לי בעיה, אבל יש שטח חיצוני.

נועה בן שבת: איך אתה שם שם כיסאות?

נועה בן שבת: איך אתה שם שולחנות?

שי ברמן: מותר לי לשים שם שולחנות וכיסאות.

שי ברמן: אסור לי לשים - -

חיים כץ: ואז אתה תשים על השולחן שלט: אזור עישון אסור.

חיים כץ: לא תקבל דוח על כך.

חיים כץ: אם אתה שם שולחנות וכיסאות לא תקבל דוח.

חיים כץ: דרך אגב, אני הולך לים כל שבוע.

חיים כץ: אלה שזכו שם במכרז לשים את כסאות הנוח – יש שם גם שמשיות.

חיים כץ: אני הולך לחוף הרצליה.

חיים כץ: אלה שזכו במכרז זכו עד 8 מטר מהשמשיות ואני לא רואה אותם שהם עוצרים ב-2 מ' מהשמשיות.

חיים כץ: הם שמים את הכיסאות, הם עוד מעט נכנסים לתוך השמשיות.

חיים כץ: אז ימצאו גם מקום לשים את המקום של השלט.

נועה בן שבת: הצבת מאפרה גם אסורה לפי הוראות החוק.

חיים כץ: אנחנו עוברים להצבעה על הסעיף הזה.

חיים כץ: מי בעד?

חיים כץ: סעיף 13 אושר.

נועה בן שבת: "(14) בסופה יבוא:...." מוסיפים בו גם את גן האירועים, מקלט ציבורי ובית ספר: "18.

נועה בן שבת: גן אירועים, ואזור הנמצא מחוץ למבנה (ללן – אזור), למשט חלק של האזור שהקוצה לעישון בידי הנהלת המקום, אם הוקצה, ובלבד שאותו חלק של האזור שהוקצה לעישון אינו מקורה בדרך כלשהי, לרבות בסככה וכיוצא בזה, ובלבד ששטחו רציף ואינו עולה על רבע ממקומות הישיבה באזור וכי שאר האזור שמור ללא מעשנים וסומן בבירור שהעישון בו אסור;".

נועה בן שבת: שים לב שהסימון הוא באזור של הלא מעשנים, לא באזור של המעשנים.

חיים כץ: יש התנגדויות?

דורון רטר: יש לי רק שאלה, ברשותך: כשאתם מדברים על גן אירועים אתם מדברים גם על מסעדות ובתי קפה?

חיים כץ: גן אירועים זה גן אירועים.

רוני גמזו: מסעדות ובתי קפה זה הסעיף של בתי אוכל.

חיים כץ: זה גן אירועים.

חיים כץ: מי בעד?

חיים כץ: תודה, הסעיף הזה גם אושר.

נועה בן שבת: "19.

נועה בן שבת: מקלט ציבורי ומחסה ציבורי כהגדרתם בסעיף 1 לחוק ההתגוננות האזרחית, התשי"א-1951".

נועם פלד: מה לגבי מקלטים בבניינים פרטיים?

חיים כץ: היום בונים ממ"דים פרטיים.

חיים כץ: בממ"ד אתה רוצה שיעשנו?

רוני גמזו: אנחנו מדברים על ממ"ד בבית משותף .

רוני גמזו: אני חושב שהסעיף גם כולל מקלט בבית משותף.

נועה בן שבת: אדוני, אני לא יודעת אם מקלט ציבורי הוא מקלט חיצוני.

נועה בן שבת: נראה לי שכן.

נועה בן שבת: אני יכולה לבדוק, אם אפשר יהיה לעשות הפסקה של כמה דקות.

חיים כץ: ממש לא.

חיים כץ: יש לנו ישיבת מליאה.

חיים כץ: אז לא נצביע ונתקדם הלאה.

חיים כץ: תבדקי אחר כך.

נועה בן שבת: "(20) כל מקום בבנין של בית כנסת, כנסייה, חילווה או מסגד ובחצר שלו, למעט אזור נפרד בחצר שהוקצה לעישון, אם הוקצה, בידי הנהלת המקום, ובלבד שאותו חלק של האזור שהוקצה לעישון אינו מקורה בדרך כלשהי, לרבות בסככה וכיוצא בזה.

נועה בן שבת: , ובלבד ששטחו רציף ואינו עולה על רבע מהחצר וכי שאר החצר שמור ללא מעשנים וסומן בבירור שהעישון בו אסור;"

חיים כץ: יש התנגדויות?

חיים כץ: אין.

חיים כץ: תודה, הסעיף אושר.

פיני קבלו: תוסיף כל אלה מבתי המדרש.

קריאה: מקוואות.

חיים כץ: אנחנו לא מוסיפים שום דבר.

חיים כץ: אנשים השקיעו פה עבודה, ועשו כאן חשיבה.

חיים כץ: וצריך – אמרתי לכם - - -

שי ברמן: בשביל מה קראתם לנו?

שי ברמן: אם אתה אומר שעשו פה עבודה ועשו פה חשיבה.

שי ברמן: תצביעו וזהו.

חיים כץ: סלח לי אדוני.

חיים כץ: נכון.

שי ברמן: זה לא אמור להיות ככה.

נועה בן שבת: "21.

נועה בן שבת: כל מקום בבנין של מרכז תרבות נוער וספורט (מתנ"ס) ובחצר שלו, למעט אזור נפרד בחצר שהוקצה לעישון בידי הנהלת המקום, אם הוקצה, ובלבד שאותו חלק של האזור שהוקצה לעישון אינו מקורה בדרך כלשהי, לרבות בסככה וכיוצא בזה, ששטחו רציף ואינו עולה על רבע מהחצר וכי שאר החצר שמור ללא מעשנים וסומן בבירור שהעישון בו אסור;"

איציק תומר: אני משנה למנכ"לית משרד החינוך.

איציק תומר: אנחנו מדברים פה בשם החברה למתנ"סים, ויש לנו הערה על החצר עצמה.

איציק תומר: אין לנו הסתייגות לגבי המבנה עצמו בל החצר – זה בלתי אפשרי ליישום.

חיים כץ: למה?

איציק תומר: כי במקומות רבים החצר ממש לא מוגדרת, ומקומות רבים – הכניסה היא מהרחוב.

איציק תומר: אתה לא יכול לתחום את הרחוב, ולהגיד שבמדרכה עצמה לא מעשנים.

איציק תומר: יש בעיה עם מה שנקרא חצר של מתנ"ס.

איציק תומר: אין לי בעיה עם המבנה עצמו אלא רק עם החצר.

נועם פלד: הבעיה היא רק באכיפה.

רוני גמזו: ברשותך, אני אענה - לכל מבנה ציבורי, גם למתנ"ס, יש הגדרה מאד ברורה מה היא החצר.

רוני גמזו: זה נמצא בתכנית של המתנ"ס, מה הוא החצר.

רוני גמזו: כמו שלכל בית ספר יש את החצר שלו.

איציק תומר: לא מדויק.

רוני גמזו: זה מדויק.

רוני גמזו: זה לאחר בדיקה שלנו.

רוני גמזו: ללכת ולטשטש את זה - -

איציק תומר: אני אומר לך, לאחר בדיקה עם מנכ"ל החברה למתנ"סים, ואני חושב שהוא קצת יותר בקיא ומיומן במתנ"סים שנמצאים ברחבי מדינת ישראל, אני אומר לך שהדברים שלך אולי ראויים לבדיקה נוספת כי זה לא מדויק.

איציק תומר: הוא אומר במפורש: רבותיי, לא בכל מתנ"ס אני יכול להגדיר במדויק מה היא חצר המתנ"ס.

רוני גמזו: יכול להיות שהוא לא יכול להגדיר מבחינת איפה הם מסתובבים, אבל יש הגדרה פורמלית.

רוני גמזו: לכל מבנה בישראל יש את החצר שלו.

רוני גמזו: זו הגדרה פורמלית, של הרשות המקומית.

רוני גמזו: זו הגדרה בתב"ע.

רוני גמזו: יש הגדרה פורמלית מה היא החצר.

רוני גמזו: זה שהם מסתובבים במקום אחר, זה לא החצר של המתנ"ס, זה המקום שבו הם נעים ומסתובבים, אבל יש הגדרה ברורה מה החצר של המתנ"ס.

רוני גמזו: שם האיסור יהיה.

רוני גמזו: מעבר לחצר של המתנ"ס הם יכולים לעשן.

איציק תומר: אני מבקש בעניין הזה - - -

חיים כץ: אני מקבל את דעתך, ואחר כך משרד הבריאות יוכל לתקן מה שהוא רוצה.

נועה בן שבת: אז זה יהיה רק - ,כל מקום של בניין מרכז תרבות נוער וספורט, מתנ"ס.

חיים כץ: תוסיפי מבנים של תנועות נוער.

נועה בן שבת: משאירים רק את "כל מקום בבניין של מרכז תרבות נוער וספורט – מתנ"ס".

נועה בן שבת: מורידים את כל ההתייחסות לחצר.

רוני גמזו: בכל החצר יהיה מותר לעשן?

רוני גמזו: אם אני רוצה לצאת החוצה מהמתנ"ס, בכל מקום יסתובבו לי אנשים מעשנים?

רוני גמזו: שיגדירו אזור.

רוני גמזו: אם יוגדר אזור שבו הם רוצים בחוץ לעשן - -

חיים כץ: תרשמי: "אלא אם יוגדר אזור מסומן שבו אסור לעשן".

נועה בן שבת: בתוך החצר.

נועה בן שבת: זאת אומרת שאנחנו כן אוסרים על החצר - - -

חיים כץ: באזור מוגדר בחצר אסור לעשן.

איציק תומר: אלא אם הוגדר.

איציק תומר: אם לא הוגדר – אז אין בעיה.

קריאות: - - -

קריאה: אם לא הוגדר אז יהיה מותר לעשן בהכל?

קריאה: לא, אז אסור בכלל.

קריאות: - - -

רוני גמזו: צריך להגדיר אזור למעשנים, בחצר.

רוני גמזו: משרד החינוך, יש לכם אחריות כלפי הילדים האלה.

חיים כץ: אדוני, מנכ"ל משרד הבריאות.

חיים כץ: זה שאתה הולך לחנך את משרד החינוך – אנחנו כבר מגיעים לתפקיד חדש.

רוני גמזו: לא, לא.

רוני גמזו: אני לא מחנך אף אחד.

איציק תומר: אני שוב אומר:

איציק תומר: יש פה בעיה - -

קריאה: אולי – ברדיוס של 10 מ'.

חיים כץ: אני לא יודע מה זה רדיוס של 10 מ' או 8 מ'.

חיים כץ: צריך לסמן גבולות.

חיים כץ: מאחר והקטע הזה – אני גם לא רוצה לגמור את כל העבודה של משרד הבריאות.

חיים כץ: שימשיכו לעשות.

חיים כץ: שיגדירו את המבנים ובחצר, עד שלא יגדירו מה זה חצר או אזורי חצר – מותר לעשן.

נועם פלד: מדובר פה על הגדרה, במידה ומגדירים.

חיים כץ: מאה אחוז.

חיים כץ: ומקבלים את דעתו של משרד החינוך.

שי ברמן: הרעיון בתיקון הזה לגבי המתנ"סים – אין לנו בעיה עם עישון במבנים.

שי ברמן: בדרך כלל אין עישון במבנה.

שי ברמן: הבעיה שלנו היא הסביבה שבה - -

חיים כץ: אין לך בעיה במה שקיבלתם.

חיים כץ: אין עישון במבנה.

חיים כץ: אז אין לך בעיה שיעשנו.

חיים כץ: אתה רוצה להפוך, שיעשנו רק במבנה?

שי ברמן: לא, להפך.

חיים כץ: אז למה אתה אומר שאין לך בעיה?

חיים כץ: אוקיי.

חיים כץ: אנחנו מקבלים את מה שהוא אמר, ועד שלא יוגדרו מה זה "חצר" - -

נועה בן שבת: ואנחנו מוסיפים גם מבנים שמשמשים תנועות נוער.

רוני קום: אני פעיל בנושא הוצאת העישון מהמרחב הציבורי.

רוני קום: אני רוצה להציע שברירת המחדל לא תהיה שלא יוכלו לעשן כל עוד לא ימצאו מה זו "חצר".

חיים כץ: שמענו את זה, אמרו את זה.

חיים כץ: מאה אחוז.

חיים כץ: אנחנו מצביעים על הנוסח כשהוצאנו את הקטע של החצר, עד שיגדירו.

נועה בן שבת: אנחנו אומרים שהנוסח יהיה: "כל מקום ובניין של מרכז תרבות, נוער וספורט (מתנ"ס) ומבנים המשמשים תנועות נוער".

חיים כץ: מי בעד?

חיים כץ: מי נגד.

חיים כץ: תודה רבה.

חיים כץ: ראינו, נציג המסעדות, שהיה כדאי לבוא.

נועה בן שבת: "22.

נועה בן שבת: אצטדיון או אמפיתיאטרון למעט אזור שהוקצה לעישון בידי הנהלת המקום, אם הוקצה, ובלבד ששטחו רציף ואינו עולה על רבע ממקומות הישיבה ושאר מקומות הישיבה..." – אני חושבת שזה צריך להיות: "שאר האזורים" – "..

נועה בן שבת: שמורים ללא מעשנים וסומן בבירור שהעישון בו אסור"/ כאן מבקשים לאסור את העישון גם במקומות פתוחים בעצם, לא מקורים, שמשמשים לריכוז גדול של קהל – אצטדיונים, כדורגל, אמפיתיאטרון להופעות פתוחות.

נועה בן שבת: בעצם מאפשרים להשאיר רבע ממקומות הישיבה - - -

חיים כץ: איך רבע?

חיים כץ: ימכרו כרטיסים למעשנים בלבד?

קריאות: - - -

נועה בן שבת: בעצם, יש פה - -באצטדיונים, במקומות הפתוחים, פתוחים ומאווררים.

נועה בן שבת: זה לא בניין.

נועה בן שבת: יש פה ריכוז של אנשים, זה מאוורר, ו השאלה איך אנחנו מקצים רבע מהאזור - -

רוני גמזו: בהחלט הפתרון הוא לעשות יציע, יציע מעשנים.

חיים כץ: ואיפה נמקם אותו?

חיים כץ: בצד המזרחי של האצטדיון, או בצד המערבי?

רוני גמזו: לא חשוב.

חיים כץ: אל תגיד לי לא חשוב.

חיים כץ: מכל יציע רואים אחרת.

רוני גמזו: אותם אנשים שמעשנים, לאורך כל החקיקה אנחנו באמת מגבילים את התנועה שלהם.

חיים כץ: עזוב את הסעיף הזה.

חיים כץ: נעבור ל- 23.

נועה בן שבת: "23.

נועה בן שבת: כל מקום בבית אבות או דיור מוגן, למעט בחדר מגורים, ובלבד שאינו גר בו מי שאינו מעשן, ולמעט חדר נפרד לחלוטין שהוקצה לעישון בידי הנהלת המקום, אם הוקצה, ובלבד שיש בו סידורי אוורור תקינים והעישון בו אינו גורם למטרד בחלקים אחרים של המקום'.

חיים כץ: אתה רואה שזה עונה לך?

חיים כץ: אמרו שמיזוג אוויר מעביר את העשן.

חיים כץ: יש הסתייגויות?

חיים כץ: תודה, סעיף 23 אושר.

חיים כץ: חוזרים להתחלה.

חיים כץ: סעיף 1 ו-2.

אלעד שפר: מה לגבי איסור עישון על הבמה, בהצגות תיאטרון?

אלעד שפר: יש על זה תביעה, וזה מגיע לבית המשפט העליון כבר.

חיים כץ: לא מקבלים.

קריאות: - - -

רוני גמזו: אתה עושה נזק, כי זה נרשם בפרוטוקול.

חיים כץ: אנחנו לא מקבלים את מה שאמרת.

חיים כץ: הגזמתם.

אלעד שפר: אנשים מתלוננים.

חיים כץ: אתה מכיר משהו במדינה שנעשה ולא התלוננו?

חיים כץ: גם אם ניתן לאנשים את כל הטוב שבעולם, יבואו למקום הכי טוב וימצאו שבפינה של השניצל שהם לא רצו לאכול אותו, הוא קצת קשה, הם יתלוננו.

חיים כץ: יש אנשים שנוסעים לחול וכבר חושבים איזו תלונה להגיש כשהם חוזרים.

חיים כץ: שיתלוננו.

חיים כץ: היתה פעם מפלגה שקראו לה "שינוי".

חיים כץ: הם רצו לחסל את החרדים.

חיים כץ: הלכו על הקטע של החרדים ו – וואלה, הם הצליחו.

חיים כץ: 15 מנדטים, וכל החרדים בחוץ.

חיים כץ: הם סגרו את הבעיה.

חיים כץ: מה קרה בכנסת הבאה אחרי זה?

חיים כץ: לא היתה בעיה.

חיים כץ: לא יכלו לתקוף את החרדים, הם היו בחוץ.

חיים כץ: נפתור את כל הבעיות – נסגור לך את העמותה שלך.

אלעד שפר: אני מעדיף לסגור את העמותה ושתיפתר בעיית העישון.

חיים כץ: אנחנו מצביעים על סעיף 1.

חיים כץ: מי בעד סעיף 1?

חיים כץ: תודה רבה, סעיף 1 אושר.

חיים כץ: אנחנו עוברים לסעיף 2.

נועה בן שבת: אנחנו מדברים פה על בתי חולים ומרפאות ואיסור העישון יוצא החוצה מהבניין.

נועה בן שבת: הוא אומר – "לרבות באזור הכניסה או היציאה לבנין, בטווח של 10 מטר מהדלת".

חיים כץ: יש הערות?

אלעד שפר: הבעיה קיימת בכל המקומות הציבוריים.

חיים כץ: הבנו.

חיים כץ: אנחנו מצביעים על סעיף 2.

חיים כץ: מי בעד, ירים את ידו?

חיים כץ: סעיף 2 אושר.

חיים כץ: חוזרים לסעיף 7.

נועה בן שבת: דיברנו על אזור שנמצא מחוץ לבית האוכל ומשמש אותו למעט החלק מתוך האזור שהוקצה לעישון, והוא לא מקורה, ושטחו לא עולה על 15 מ', והשטח שלו רציף, ולא עולה על רבע משטח הישיבה, ושאר השטח, שלא מעשנים בו, מסומן שהעישון בו אסור.

חיים כץ: ומה היתה הבעיה?

נועם פלד: מעולם לא פגשתי מעשן שאוהב שמעשנים עליו בזמן שהוא אוכל.

נועם פלד: מעשן.

נועם פלד: אני לא מדבר על אנשים שלא מעשנים.

נועם פלד: מעשנים עצמם לא אוהבים שמעשנים להם כשהם אוכלים.

נועם פלד: אני לא מבין את הטעם בכלל בהקצאת אזורי עישון במסעדות – בחוץ, בפנים, לא משנה איפה.

נועם פלד: אין טעם.

נועם פלד: כשמעשן רוצה ללכת לשירותים, הוא יוצא אל השירותים, הוא לא עושה את זה ליד השולחן.

נועם פלד: באותה מידה הוא יכול לצאת החוצה לעשן מחוץ למסעדה, מחוץ לשטח - -

שי ברמן: לגבי הסעיף הזה – אנחנו, במסעדות שלנו, מותר לנו לעשות חדרי עישון בתוך המסעדה בשטח של רבע מהמסעדה.

שי ברמן: בפועל הדבר הזה לא קורה.

שי ברמן: כלומר, יש מעט מאד מסעדות שטכנית או קונספטואלית יכולים לעשות את הדבר הזה, ולכן כמעט אין חדרי עישון במסעדות, זה משהו שלא קיים.

שי ברמן: אני די בעד העניין הזה.

שי ברמן: אנחנו לא חושבים שצריך לעשן בתוך מסעדה.

שי ברמן: זה אפילו טוב לנו בתור מסעדנים שלא מעשנים בתוך מסעדה.

שי ברמן: מסעדה אמור להיות מקום נקי ואסתטי, ועישון בתוך מסעדה נראה לי לא לעניין.

שי ברמן: לגבי החוץ – אני ממש לא מבין את זה.

שי ברמן: אני גם לא מבין איך אפשר להתייחס לתוך האולם ומחוץ לאולם באותו מטבע.

שי ברמן: כלומר, אפשר לעשות רבע משטח המסעדה –בתוך האולם מותר לעשות חדר עישון, ומותר גם רבע מחוץ למסעדה.

שי ברמן: מה, השטח בחוץ והשטח בחוץ והשטח בפנים – הנזק הוא אותו נזק?

שי ברמן: לא, זה לא נכון.

שי ברמן: הנזק בחוץ הוא פחות.

שי ברמן: לכן, מה שאנחנו מציעים זה שני דברים.

שי ברמן: קודם כל – שהשטח בחוץ יהיה חצי מהשטח, ולא רבע.

שי ברמן: דבר שני, שהנושא הזה שרשום פה, האוויר הפתוח, שהנושא של הסככה או שמשיה לא יהווה איזה נושא של קירוי, כלומר, זה לא נשמע לי ריאלי.

שי ברמן: אנחנו חיים במזרח התיכון, שמש, חם.

שי ברמן: אם אני שם שמשיה על המסעדה כי חם לאנשים אז הם לא יכולים לעשן שם?

שי ברמן: זה לא נשמע ריאלי.

שי ברמן: לכן, הכנו פה נייר מסודר לגבי תיקון של הסעיף הזה, ואני, ברשותך, אם אני יכול להקריא אותו.

חיים כץ: בשביל מה לקרוא?

שי ברמן: אני רוצה להציע נוסח שיהיה מקובל על כולם.

שי ברמן: אני פשוט עשיתי את העבודה, אבל אתם לא חייבים להקשיב.

חיים כץ: בסדר, תקרא.

שי ברמן: "הוראות פרט זה יחולו על אזור בית האוכל באוויר הפתוח למעט חלק של האזור שהוקצה לעישון בידי הנהלת בית האוכל, אם הוקצה, ובלבד שקיים לגביו אחד מאלה: שטחו אינו עולה על 15 מ' או – שטחו רציף ואינו עולה על חצי של שטח הישיבה באוויר הפתוח והוא מסומן כמוקצה למעשנים על ידי הצבת מאפרות על גבי השולחנות בהם העישון מותר, ושאר האזור שמור ללא מעשנים וסומן בבירור שהעישון בו אסור".

חיים כץ: אני התכוננתי ללכת לקראתך ולצמצם את השטח של ה-15 מ'.

חיים כץ: אתה אמרת לי – אני חי עם ה- 15 מ'.

חיים כץ: לא תמיד צריך להקריא.

חיים כץ: לחשוב.

חיים כץ: אתה צריך לשבת פה, לשמוע את התנהלות הדיון ולהגיד- אני רוצה במסעדה, בחוץ, אשפה יותר קטנה, אני רוצה חצי מהשטח.

חיים כץ: ואמרת – 15 מ'.

שי ברמן: לא - -

חיים כץ: זה מה שהקראת לי.

חיים כץ: אמרו לי – מה שכתוב- זוכרים.

שי ברמן: מה שקראתי זה 15 מ' או חצי מהשטח.

חיים כץ: ברגע שאמרת 15 מ', אז אתה מסכים עם 15 מ'.

רוני גמזו: אני אסביר את עניין הרבע.

רוני גמזו: אוכלוסיית המעשנים במדינת ישראל, באחוז הגבוה ביותר אנחנו מדברים על 25%.

רוני גמזו: אנחנו פחות מזה.

רוני גמזו: כלומר, אני צריך לתת ל-75% מהאנשים, אלה שלא מעשנים, את האזור הפנוי להם.

רוני גמזו: הם צריכים את השטח שלהם, אני צריך להגן עליהם.

חיים כץ: אתה יודע מה זה סטטיסטיקה.

חיים כץ: 25% יושבים בחוץ.

חיים כץ: כל ה-25%.

חיים כץ: בסטטיסטיקה – אני לא רוצה להגיד לך על טביעה בממוצעים של בריכה.

חיים כץ: 9 נשים בחדר.

חיים כץ: אתה גניקולוג, אני אעבור לעולם הגניקולוגיה.

חיים כץ: 9 נשים בחדר.

חיים כץ: 1 בחודש התשיעי, ו- 9 בתולות.

חיים כץ: בממוצע, כולם בחודש הראשון.

חיים כץ: זה ממוצע.

חיים כץ: 25% מעשנים, חלק לא מעשנים.

רוני גמזו: אבל בדרך הזו, ברגע שאתה נותן יותר מ-25% אתה מאלץ אנשים שלא מעשנים להיות באזור של מעשנים, או ללכת הביתה מהמסעדה.

קריאות: - - -

חיים כץ: המסעדה רוצה לקוחות.

חיים כץ: היא באה לתת שירות, בשביל להתפרנס.

חיים כץ: אם היא תדע שאנשים לא נכנסים למסעדה בגלל עישון, הם לבד יסגרו את העישון.

רוני גמזו: אנשים נכנסים למסעדות, בסופו של דבר, כי אין להם ברירה.

רוני גמזו: הם רוצים את המסעדה, רוצים את המקום, הם נמצאים שם.

רוני גמזו: לעתים הם כבר התחילו בארוחה, ואז בא מישהו, מתיישב לידו ומתחיל לעשן.

רוני גמזו: לא נעים להם להעיר.

דורון רטר: אני רוצה, ברשותך, להציע משהו.

חיים כץ: לא, אל תציע.

שי ברמן: - - -

רוני גמזו: לא הגיוני לשים חצי.

רוני גמזו: אין דבר כזה בעולם.

שי ברמן: פרופ' גמזו, זה לא חצי.

רוני גמזו: אתה רוצה לבטל את אזור העישון בפנים, בחוק?

רוני גמזו: אתה רוצה?

שי ברמן: אני לא רוצה לבטל אני אומר לך שאין לי בעיה עם זה שלא יעשנו.

שי ברמן: אני אפילו בעד.

שי ברמן: זה לא חצי, זה לא רבע.

שי ברמן: זה לא נכון.

שי ברמן: כי אין אזורי עישון במסעדה, בפועל.

חיים כץ: אז אין לך בעיה.

חיים כץ: אם אין לך אזור עישון במסעדה, אין לך בעיה.

חיים כץ: אם זה חצי, או שלם - -

שי ברמן: לא, תן לי חצי בחוץ.

חיים כץ: קיבלת 15 מ' בחוץ.

חיים כץ: מה שביקשת.

דורון רטר: אני יכול להציע לבקש משהו?

דורון רטר: שבכניסה למסעדות ובתי קפה שיהיה אסור לעשן.

חיים כץ: דיברנו על זה.

חיים כץ: דיברנו על הכניסות.

חיים כץ: אסור לעשן.

דורון רטר: בבתי חולים אסור, אבל גם במסעדות.

דורון רטר: ועוד משהו – אם כבר דיברו על האזורים הפתוחים, אז שבאזורים הפתוחים שמותר לעשן וגם באזור הסגור - אני מציע שזה יהיה נפרד לגמרי מהאזור ש - - -

שי ברמן: בוא אני אציע עוד פשרה, היות ואני רואה שפרופ' גמזו מקשה עליך - -

חיים כץ: פרופ' גמזו לא מקשה עלי.

חיים כץ: מה שמקשה עלי זה העישון.

שי ברמן: בסדר.

שי ברמן: גם אני, בתור מעשן לשעבר.

שי ברמן: אני מבין.

שי ברמן: בואו לקראת המסעדנות ולקראת המעסיק השני בגודלו במשק, אל תהרסו לנו את העסק ולפחות תבטלו את הנושא של הסככה.

נועם פלד: מעשנים ימשיכו לפקוד את המסעדות גם אם תבטל לחלוטין את - -

שי ברמן: לא.

שי ברמן: מעשן לא ייכנס למסעדה כשהוא יודע שהוא לא יכול לעשן בה.

שי ברמן: את זה אני אומר לך בתור מסעדן.

שי ברמן: הוא לא נכנס למסעדה שהוא לא יכול לעשן בה.

חיים גבע הספיל: אבל זה יחול על כל המסעדות.

חיים גבע הספיל: לא תהיה לו אופציה של מסעדת מעשנים.

שי ברמן: אז הם יצאו פחות למסעדות.

חיים כץ: אתה מדבר על "לרבות בסככה, וכיוצא בזה".

חיים כץ: ?

שי ברמן: כן.

חיים כץ: ביטלנו את זה.

חיים גבע הספיל: הכוונה במבנה מקורה קבוע, לא בשמשיה.

חיים גבע הספיל: יש אזורים חיצוניים עם קירוי קבוע.

חיים כץ: אנחנו משאירים את הסעיף כמו שהוא, ו "לרבות בסככה וכיוצא בזה" – נמחק.

חיים כץ: מי בעד?

חיים כץ: הסעיף אושר.

חיים כץ: אנחנו חוזרים לסעיף 19.

נועה בן שבת: לפי חוק ההתגוננות האזרחית מקלט ציבורי הוא מקלט שלא נועד לבית מסוים או למפעל מסוים, זאת אומרת – אנחנו מדברים על מקומות שנמצאים בחוץ.

נועה בן שבת: השאלה מה קורה עם המקלט בבית המגורים.

חיים כץ: אני לא נכנס לזה.

חיים כץ: פה, זה מה שמדובר - - מי בעד סעיף 19?

חיים כץ: תודה, הסעיף אושר.

חיים כץ: נעבור לסעיף 22.

אירית מנטש: אצטדיון זה מקום שפוקדים אותו הרבה מאד צעירים שהם הרבה יותר רגישים לנזקי עישון כפוי ואני לא יודעת כמה אנשים יצא להם להיות באצטדיון כשמישהו בכיסא ליד, מותר לו, פשוט, לעשן ישר עליו, זה נראה לי משהו שישמח הרבה מאד אנשים.

חיים כץ: ויעציב – כמה אנשים?

אירית מנטש: אבל מי שבא לראות משחק , יכול שעתיים לוותר על החוויה ולחכות אחרי המשחק, ולעשן, או, אם זה כל כך קשה לו - לכת לשבת ביציע שיוקצה למעשנים.

רוני קום: לגבי ההערה שלך מקודם, אתה אמרת שבצדדים שונים של האצטדיון רואים שונה.

רוני קום: זה משהו שהמעשן צריך לבחור – או שהוא רואה טוב, או שהוא רואה קצת פחות טוב ומעשן.

נועם פלד: מעשן שצריך ללכת לשירותים באמצע ההופעה – בתיאטרון, באצטדיון – יוצא החוצה.

נועם פלד: אין שום סיבה שאם הוא נורא יצטרך את הסיגריה שלו – הוא יצא החוצה לעשן.

חיים כץ: אתה צודק.

חיים כץ: מתי בפעם האחרונה היית במשחק כדורגל?

חיים כץ: אם אתה יוצא לשירותים, אתה עומד – אני לא רוצה להגיד לך כמה זמן, עד שאתה מגיע.

נועם פלד: אדרבא, בשביל העישון אין תור, זה אפילו יותר קל.

חיים כץ: אדוני, מנכ"ל המשרד.

חיים כץ: אנחנו לא הולכים לקראתך בעניין הזה של האצטדיונים.

רוני גמזו: באמפיתיאטרונים אין לך את העניין של היציעים.

חיים כץ: בפארק הירקון – זה אמפי?

נועם פלד: הופכים אותו לאמפי לפעמים.

חיים כץ: תשמע, לא יכול להיות שיהיו לך כל כך הרבה הצלחות ביום אחד.

נועם פלד: החוק נועד לשרת את הציבור, לא לשרת אדם.

חיים כץ: סליחה.

חיים כץ: יש גם ציבור מעשנים במדינת ישראל, וגם אותם אנחנו צריכים לשרת.

נועם פלד: וגם הם רוצים להיגמל.

חיים כץ: סלח לי, אדוני.

נועם פלד: החוק הזה מגן גם עליהם.

חיים כץ: באלימות לא תגיע לשום מקום.

חיים כץ: לא תכפה פה את דעתך על אף אחד.

חיים כץ: נתתי לך לדבר, התפרצת, דיברת.

חיים כץ: מה שרצית.

חיים כץ: בכוח לא תשיג כלום.

נועם פלד: אני מתנצל על ההפרעה.

נועם פלד: פשוט קיבלתי את הרושם שמדובר פה בעניין אישי בין אנשים ש - -

חיים כץ: תודה רבה, הסעיף הזה לא אושר.

חיים כץ: תודה רבה, הישיבה נעולה.

נועה בן שבת: דבר נוסף - תחילתו של צו זה – 30 יום מפרסומו ברשומות.

חיים כץ: תודה רבה, הישיבה נעולה.